पीपाड़ सिटी. रामड़ावास कलां में स्थित भगवान जंभेश्वर महाराज के प्रथम शिष्य विल्होजी महाराज की समाधि स्थल पर रविवार को मेला तथा धर्मसभा हुई। इसमें प्रदेशभर से आए श्रद्धालुओं ने मथा टेक सुख समृद्धि की कामना करते हुए हवन कुंड में आहुतियां दी। मंदिर प्रांगण में धर्म सभा हुई जिसमें वक्ताओं ने नशा मुक्त समाज स्थापना, सामाजिक कुरीतियों के उन्मूलन के साथ उच्च शिक्षा में युवाओं तथा बालिकाओं की भागीदारी बढ़ाने पर जोर दिया। इस दौरान विश्नोई टाइगर फोर्स के प्रदेशाध्यक्ष रामपाल भवाद ने पत्रिका की मुहिम हरयाळो राजस्थान को पर्यावरण संरक्षण में मील का पत्थर बताकर पत्रिका के इस महत्वाकांशी कार्यक्रम से जुडऩे का आह्वान किया है। बिलाड़ा प्रधान सुमित्रा विश्नोई ने महिला शिक्षा पर विशेष जोर दिया। रामड़ावास कलां सरपंच राधा विश्नोई ने धार्मिक आयोजनों में युवाओं की बढ़ती भागीदारी को समाज के लिए अच्छा संदेश बताते हुए पर्यावरण संरक्षण एवं जीव रक्षा कार्यो में अग्रणी रहने का आह्वान किया है। धर्म सभा को कई क्षेत्रों से आए साधु-संतो ने भगवान जम्भेश्वर के नियमों का अनुसरण करने का संदेश दिया।